**Návrat do čias minulých**

**Podujatia v rámci Dní európskeho kultúrneho dedičstva vo Vlastivednom múzeu v Galante**

Srdečne Vás pozývame aj tento rok na naše septembrové podujatia, ktoré Vlastivedné múzeum v Galante pripravuje pri príležitosti Dní európskeho kultúrneho dedičstva (DEKD). Pod záštitou Rady Európy a Európskej komisie sa v rámci tohto medzinárodného podujatia každoročne koná až 50 000 akcií v 50 štátoch Európy. Keďže témou tohtoročných dní je motto „ Minulosť vzdeláva“, rozhodli sme sa nadväzujúc naše dve dočasné výstavy pod názvom „Bez práce nie sú koláče“ a „Textilné nápisové nástenky“ hlbšie ponoriť do života ľudí pred 100 rokmi a pozrieť sa, čo by sme sa od nich mohli naučiť. Počas posledného septembrového týždňa sa môžete tešiť na naozaj pestrý program určený pre všetky vekové kategórie. 24. a 25. septembra doobeda očakávame školské skupiny do múzea – bližšie informácie o programe nájdete na našej webovej stránke [www.muzeumgalanta.sk](http://www.muzeumgalanta.sk) ako aj na stránke <http://muzped.zms.sk/>.

26. septembra od 13:30 Vás čaká ozajstný návrat v čase. Nádvorie múzea sa zmení na dedinský dvor, kde sa bude prať, moržovať, rúbať drevo, šiť... Medzi tým si rodiny môžu otestovať aj svoje vedomosti – pri lúštení kvízu im budú nápomocné aj komentované prehliadky, ktoré sa uskutočnia každú hodinu (o 14:00, o 15:00 a 16:00).

O 17:30 pozývame všetkých záujemcov histórie na prednášku prof. PhDr. Marty Botíkovej, CSc. a prof. PhDr. Jána Botíka, DrSC. o dejinách vysťahovalectva a etnokultúrnych osudoch Slovákov v Chorvátsku nadväzujúc na výstavu násteniek, ktorú naše múzeum pripravilo v spolupráci so Slovenským kultúrnym centrom z obce Našice v Chorvátsku.

Na záver dňa od 19:00 do 21:00 zažijete „dedinskú zábavu“ pri živej hudbe v podobe domu tanca, počas ktorej sa spolu naučíme niekoľko ľudových tancov.

Pri príležitosti DEKD sme sa opäť rozhodli 26.09.2020 bezplatne sprístupniť aj vodné mlyny v Jelke a Tomášikove, ktoré môžu prívrženci cyklistiky navštíviť aj v rámci cyklotúry, ktorú múzeum organizuje v spolupráci s OZ MAS Galanta.

Záverečné podujatie v septembri sa uskutoční 30. septembra v budove Vlastivedného múzea. O 17:30 Vás spolu s neinvestičným fondom Pro Renovatione pozývame na ďalšiu prednášku z cyklu „Pri stíšenom svetle“. Prednášajúcim bude historik, splnomocnenec vlády SR pre národnostné menšiny, pán László Bukovszky, absolvent Gymnázia Zoltána Kodálya v Galante, ktorý nám priblíži osudy Esterházyovcov v 20. storočí.

Na koniec by sme Vám radi dali do pozornosti súťaž na najlepší návrh na nápisovú nástenku dnešných gazdiniek, ktorú sme vyhlásili v súvislosti s našou aktuálnou dočasnou výstavou Textilné nápisové nástenky. Sponzorom súťaže je kníhkupectvo Molnár.

Veríme, že Vás náš program oslovil a priláka Vás do múzea alebo do našich vysunutých expozícií. Vstup zdarma! Podujatie sa uskutoční s finančnou pomocou mesta Galanta. Tešíme sa na návštevu!

**Podujatie sa bude konať v zmysle protiepidemiologických opatrení vydaných Úradom verejného zdravotníctva SR a nariadenia Trnavského samosprávneho kraja. Prosíme Vás o trpezlivosť a pochopenie pri dodržiavaní opatrení.**

*Autor správy: Mgr. Andrea Cupal Baricová, lektor, referent pre cestovný ruch*